Broj: 711-I-2441-M-197/23-02-23

Zagreb, 14. studenoga 2023.

 **ALBERT VARGA**

 ravnatelj Razvojne agencije TINTL

**Predmet: mišljenje na zahtjev obveznika Alberta Varge**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 6. studenoga 2023. pod brojem 711-U-7721-M-197/23-01-26 zaprimilo je zahtjev za davanjem mišljenja koji je podnio obveznik Albert Varga, ravnatelj Razvojne agencije TINTL.

U podnesenom zahtjevu obveznik je zatražio mišljenje smije li za vrijeme profesionalnog obnašanja dužnosti ravnatelja Razvojne agencije TINTL imati sklopljen ugovor o djelu s lokalnim akcijskim grupama u Republici Hrvatskoj za pružanje usluga evaluatora (evaluacije) njihovih lokalnih razvojnih strategija 2014. – 2020., konkretno, Lokalnom akcijskom grupom „Papuk“. Obveznik dalje napominje da Razvojna agencija TINTL i lokalne akcijske grupe s kojima bi eventualno bili sklopljeni ugovori o djelu nemaju međusobno nikakve potpisane ugovore, niti je isto planirano za budućnost, odnosno ne posluju međusobno. Obveznik naposljetku ističe da prethodno navedene usluge ne bi obavljao kao ravnatelj Razvojne agencije TINTL već kao fizička osoba koja ima značajno dugo iskustvo u radu i provedbi lokalnih razvojnih strategija lokalnih razvojnih grupa, a koje je iskustvo stekao prije početka obnašanja dužnosti ravnatelja Razvojne agencije TINTL.

Uvidom u Registar imovinskih kartica Povjerenstvo je utvrdilo da je obveznik Albert Varga u imovinskoj kartici podnesenoj 16. veljače 2023. povodom stupanja na dužnost naveo da profesionalno obnaša dužnost ravnatelja Razvojne agencije TINTL.

Uvidom u podatke Registra udruga, Povjerenstvo je utvrdilo da je Lokalna akcijska grupa „Papuk“ osnovana u pravnom obliku udruge.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 31. sjednici održanoj 14. studenoga 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo nastavno na sve navedeno ističe da prema odredbama ZSSI-a nema zapreke da obveznik Albert Varga temeljem ugovora o djelu, privremeno i povremeno, pruža Lokalnoj akcijskoj grupi „Papuk“, s kojom Razvojna agencija TINTL nije u poslovnim odnosima, usluge evaluacije njenih lokalnih razvojnih strategija uz obvezu da u imovinskoj kartici prijavi novčane naknade koje primi za pružanje navedenih usluga.

Povjerenstvo pritom ukazuje obvezniku da se sklapanjem ugovora o djelu s navedenom udrugom ista smatra s njime povezanom pravnom osobom te je stoga obveznik dužan u slučaju da Razvojna agencija TINTL odlučuje o dodjeli financijskih sredstava navedenog udruzi postupiti sukladno članku 9. stavku 2. ZSSI-a, odnosno isti je dužan izuzeti se iz postupka dodjele, delegirati svoje ovlasti u postupku na drugu osobu te deklarirati odnos povezanosti na mrežnoj stranici Razvojne agencije TINTL, kao i drugim sobama koje sudjeluju u postupku dodjele sredstava.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Albert Varga, elektroničkom dostavom
2. Objava na internetskoj stranici Povjerenstva
3. Pismohrana